以淮白寄公卷
作者：吳則禮
朝代：宋

paragraphs: 淮魚潑潑初飽霜，赬尾寧數河之魴。
即今誰獨可寄似，風味高徹惟曾郎。
曾郎結髪傍輦轂，黄羊舊厭官廚肉。
藜藿奚爲便作魔，九年雷繞羈臣腹。
羈臣曩者僕射兒，裘馬詎省論輕肥。
詩書堆牀四壁立，疇昔裋褐操鉏犁。
儂亦大是窮相人，小黠不足癡無倫。
江南江北白月底，簸弄扁舟天不嗔。
正須晚菘冒香棖，餘生要此一釜羮。
别來曷如姑問訊，看取老子終騎鯨。